Wynoes-parade binnekort terug in ‘wynhoofstad’ se strateDie Stellenbosch Wynoes-parade. (Foto: verskaf) Wynliefhebbers kan hul vere regskud vir die bekende Stellenbosch Wynoes-parade wat eersdaags sy terugkoms maak. Dié parade was net tydelik in sy spore gestuit, en sal Saterdag (9 April) ná twee jaar se afwesigheid terug wees in die “wynhoofstad” van Suid-Afrika se strate. Die optog is dié geleentheid wanneer boere, werkers en wynliefhebbers op kleurvolle vlotte deur die dorp paradeer om die einde van nog ’n vrugbare wyndruif-seisoen te vier. Die parade skop om 09:00 af by die bekende Speelgoedmuseum, waarna dit onder die eikebome deur sal vleg om 30 minute later by die Stellenbosch-stadsaal aan te kom. Daar sal die burgemeester die optog se beste vlot beloon en ook ŉ prys toeken aan die span met die beste gees. Ná die kort dankseggingseremonie sal die parade voortgaan om die vreugde van vanjaar se oes te deel. Om die feestelikhede tot ’n hoogtepunt te bring, is daar ’n braai, ŉ verhoog met musiek en verversings vir die deelnemers asook spesiale vermaak vir die kinders.